བཅུ་དགུ་པ།སིལ་སྙན་ནི།སངས་རྒྱས་མཉམ་སྦྱོར་ལས།གླུ་དང་སིལ་སྙན་ལ་སོགས་པ།།དེ་དག་མགོན་པོ་རྣམ་ལ་འབུལ།།ཞེས་དང་།གསང་བ་རྒྱན་གྱི་བཀོད་པ་ལས།ཇི་ལྟའི་སིལ་སྙན་རྡུང་སྤྱོད་ནི།།རྡུང་བའི་བདག་ཉིད་ཅན་གྱིས་དཀྲོལ།།དེ་ལས་བྱུང་བའི་སིལ་སྙན་ལན།།བསིལ་བས་སིལ་སྙན་ཉིད་དུ་བརྗོད།།ཅེས་དང་།ཕན་ཡོན་ཡང་།སྒྱུ་མ་བདེ་མཆོག་ལས།སིལ་སྙན་ཕྱག་རྒྱ་བཤད་པ་རྣམས།།ལས་རྣམས་ཐམས་ཅད་རབ་སྒྲུབ་པའི།།ཆ་ལུགས་བཞིན་དུ་གར་བྱེད་པས།།མ་རུང་བ་ཡང་རབ་ཏུ་འགྲུབ།།ལས་རྣམས་ཀུན་ལ་མཆོག་ཏུ་ནི།།བརྡུང་ན་དཔལ་ནི་རབ་འགྲུབ་འགྱུར།།ཅེས་གསུང་སོ།།།།